ایا تاسې دامریکاتبعه یاست؟ 
د ولسمشرډانلډ ټرمپ اداره غواړي دا پوښتنه "ایا تاسې دامریکاتبعه یاست؟ د ٢٠٢٠ کال د رسمي سرشمیرنې لپاره په رسمي فورمه کې ځای کړي. دې پوښتنی په امریکا کې د حکومت دمقصد خلاف تاوده بحث ته لمن وهلې ده.
په امریکا کې په هرو لسو کلونو کې رسمي سرشمیرنه حکومت ته ډیر مهم معلومات برابروي. په دې کې د فیدرالی حکومت له خوانه د بودجې برابرول او په کانگرس کې دنمایندگۍ ټاکلو په څېر مهم مسایل شامل دی. په رسمي سرشمیرنه کې د تابعیت پوښتنه تر ١٩٥٠ پورې تقریبا سل کاله موجوده وه. له هغه وخت راهیسې په بهر کې د زیږیدليو میشتو اتباعو شمیر په امریکا کې زښت ډیر ز یات شویدی. اوس دامریکا یوولسو ایالتونو د حکومت له خوانه د ٢٠٢٠ کال په سرشمیرنه کې د تابعت د پوښتنې د ځای کولو خلاف قانوني اقدامات کړي دي. تاسې دامریکا تبعه یاست؟ دغه پوښتنه به د ٢٠٢٠ په رسمی سر شمیرنه کې شامل وي، خو د مهاجرت پرسر بحث او جدل اورته ېې اوس لمن وهلې ده. ساره هکبي سنډرز د سپینې ماڼۍ ویانده وايي: فکر کوم دابه په هېواد کې د وگړیو په هکله داسې معلومات برابرکړي، چې له قوانینو او اجرا آتونه پکې کار واخیستل شي." که څه هم سپینه ماڼۍ د نفوس د دقیقې سرشمیرنې لپاره موجه دلایل وړاندې کوي، خو د کالیفورنیا د ایالت د بهرنیو چارو رئیس سمدلاسه د قانوني مخنیوي لپاره گامونه پورته کړی دي. د کالیفورنیا د ایالت د بهرنیوچارو رئیس الېکس پډیلا وایي: دا پوښتنه په امریکا کې، له بده مرغه د ولسمشر د مهاجرت ضد اجنډا دوام څرگندوي او په هېواد کې د مهاجرت پر خلاف بحث راپاروي. د متحدو ایالاتو د تجارت وزارت وویل دا پوښتنه به د امریکا د نفوس دقیقه شمیرنه یقیني کړي. زاویر بسېرا د کالیفورنیا څارنوال وايي که د تبعه توب پوښتنه په سر شمیرنه کې ځای شي، نو څرنگه چې په هېواد کې د مهاجرت قانون مات شویدی، ښايي ډیر خلک له ویرې نه، دغی پوښتنی ته ځواب ونه وايي." د کالیفورنیا دایالت له قانوني اقدام نه وروسته لسو نورو ایالتونو هم د تبعه توب د پوښتنی له مسلې سره مخالفت اعلان کړ. دتجارت وزیر ویلبر راس وايی دهغوی پر اندېښنو به غور وشي. ویلبر راس ، دمتحدو ایالاتو دتجارت وزیر وویل: د دقت او ځوابونو د نه ورکولو په برخه کې ډیرې فرعي پوښتنی شته دي، موږ دا ټولې په نظر کې نیولې دي. د لاتینی امریکا د کډوالو مدافعین وايی ددی پوښتنی په زیاتولو باندې ډیرې پېسی لگیږي. کلاریسا مارتینیز کاسترو د لاتینی امریکا د کډوالو د حقوقو په ټولنه کې کار کوی. هغه وايي دا اټکل شوېده که چېرې د تابعت د پوښتنی په ځوابونو کې یو فیصد کموالی راشی نو پنځه پنځوس ملیون ډالره به پرې ولگیږي، ځکه پکارده یوڅوک ور ولیږل شی چی ځواب ترینه واخلي." د حکومت د اقدام پلویان وايی د مهاجرنیو ویره هېڅ دلیل نلري. یوازنې دلیل دادی چی مخالفین نه غواړی امریکا یان په دې پوه شي چی په بهر کې د زیږیدلیو امریکایانو شمیر څومره دی او څومره په غیر قانوني ډول اوسیږي؟ ډان سټین، د امریکا مهاجرت د ا صلاحاتو د ټولنېی یو غړی وايي هېڅوک نشی ویلی چی دا معلومات به د مهاجرت د قانون د تعمیل لپاره وکارول شي ځکه په قانون کې ددې کار اجازه نشته ده." د متحدو ایالاتو محکمی به پورتنیو مختلفو دلایلو باندې له دوو کلونو نه په لږه موده کې غور وکړي او د حل لاره به ورته راوباسي.